作者：葛长庚
词牌/韵律：贺新郎

paragraphs: 极目神霄路。
斗柄南、丹华翠景，红霞紫雾。
手折琪花今似梦，十二楼台何处。
犹记得、当时伴侣。
东府西台知谁主，忆当时、自泻金瓶雨。
人间事，等风絮。
上皇赫赫雷霆主。
我何缘、清都绛阙，遽成千古。
白鹤青乌消息断，梦想鸾歌凤舞。
应未得、翻身归去。
业债须教还净尽，这一回、尝遍红尘苦。
归举似，西王母。